അഫ്ഗാനിലെ സ്ഫോടനം: മരണം 47, ഉത്തരവാദിത്വമേറ്റ് ഐഎസ് കാബുള്: ദക്ഷിണ അഫ്ഗാനിസ്ഥാനിലെ ഷിയ മോസ്കില് കഴിഞ്ഞ ദിവസമുണ്ടായ ചാവേര് ബോംബ് സ്ഫോടനത്തിന്റെ ഉത്തരവാദിത്വമേറ്റ് ഭീകര സംഘടന ഐഎസ്. 47 പേരാണു സ്ഫോടനത്തില് മരിച്ചത്. നിരവധി പേര്ക്ക് പരുക്കേറ്റിട്ടുമുണ്ട്. സോഷ്യല് മീഡിയയില് പോസ്റ്റ് ചെയ്ത പ്രസ്താവനയിലാണ് ഐഎസ് സ്ഫോടനത്തിന്റെ ഉത്തരവാദിത്വം ഏറ്റെടുത്തിരിക്കുന്നത്. കാണ്ഡഹാര് പ്രവിശ്യയിലെ ഫാത്തിമിയ മോസ്ക്കിന്റെ പ്രവേശന കവാടത്തിലുണ്ടായിരുന്ന സുരക്ഷാ ഗാര്ഡുകളെ വെടിവച്ചു കൊന്ന ഐഎസിലെ രണ്ടംഗങ്ങള് പ്രവേശന കവാടത്തിലും മോസ്കിലുമായി സ്വയം പൊട്ടിത്തെറിച്ചുവെന്നും ഐഎസ്. അനാസ് അല്ഖുറസാനി, അബു അലി അല് ബലൂച്ചി എന്നീ അഫ്ഗാനികളാണ് ചാവേറുകളായതെന്ന് ഐഎസിന്റെ വാര്ത്താ ഏജന്സി അമാഖ് പ്രസ്താവനയില് പറയുന്നു. വടക്കന് അഫ്ഗാനിസ്ഥാനിലെ ഷിയ മോസ്കില് ഐഎസ് ബോംബാക്രമണത്തില് 46 പേര് മരിച്ച് ഒരാഴ്ചയ്ക്കു ശേഷമാണ് ഇപ്പോഴത്തെ ആക്രമണവും. ഇതോടെ ഐഎസ് ഭീഷണിയെക്കുറിച്ചുള്ള ആശങ്ക വര്ധിച്ചിട്ടുണ്ട്. അമെരിക്ക അഫ്ഗാനിസ്ഥാന് വിടുകയും താലിബാന് ഭരണം പിടിക്കുകയും ചെയ്ത ശേഷമുള്ള ഏറ്റവും വലിയ ആക്രമണമാണ് ഇപ്പോഴുണ്ടായിരിക്കുന്നത്. തെക്കന് അഫ്ഗാനില് ഐഎസിന്റെ ഏറ്റവും വലിയ ആക്രമണവും ഇതാണ്. കിഴക്കന് മേഖലയില് സ്വാധീനമുണ്ടായിരുന്ന ഐഎസ് വടക്കോട്ടും കാബുളിലോട്ടുമെല്ലാം വ്യാപിക്കുന്നു എന്നും തെളിയുന്നുണ്ട്. ഐഎസ് ഭീഷണി നേരിടുന്നതില് താലിബാന് വിജയിക്കുമോ എന്ന ആശങ്കയും ഇതോടെ ഉയരുന്നു.